Virallinen lehti nro C 096 , 08/04/1999 s. 0046



KIRJALLINEN KYSYMYS E-2146/98 esittäjä(t): José Valverde López (PPE) komissiolle (13. heinäkuuta 1998) Aihe: Lääkkeiden myynti Internetin kautta Ihmisten käyttöön tarkoitettujen lääkkeiden turvallisuutta, laatua ja tehoa turvataan monilla direktiiveillä kuten direktiivillä 65/65(1), jolla edellytetään hallinnollista hyväksyntää lääkkeen markkinoinnille unionissa tai direktiivillä 92/27(2), jolla asetetaan velvollisuus liittää lääkkeen mukaan esite. Nyt kun Internet on synnyttänyt uusia, erityisesti lääkkeitä koskevia markkinointimenetelmiä, näyttää siltä, että yhteisön lainsäädännön tarjoamat takuut eivät toimi. Mitä toimenpiteitä komissio on toteuttanut tämän vakavan ongelman ratkaisemiseksi yhteisössä? Onko tämä aihe mukana Euroopan esityslistalla sen tulevissa kaupallisissa neuvotteluissa Yhdysvaltojen kanssa ja Maailman kauppajärjestössä WTO:ssa? Komission jäsenen Martin Bangemanninkomission puolesta antama vastaus (9. syyskuuta 1998) Komissio on huolestunut lääkkeiden myynnistä Internetissä, koska se voi johtaa yhteisön oikeuden kilpailu-sääntöjen rikkomiseen etenkin, jos levitetyillä lääkkeillä ei ole lääkevalmisteita koskevien lakien, asetusten ja hallinnollisten määräysten lähentämisestä 26 päivänä tammikuuta 1965 annetussa neuvoston direktiivissä 65/65/ETY säädettyä markkinoille saattamista koskevaa lupaa, jonka tarkoituksena on taata lääkkeen laatu, turvallisuus ja teho. On myös mahdollista, että mainitun kaltainen levitys rikkoo ihmisille tarkoitettujen lääkkeiden mainonnasta 31 päivänä 1992(3) annetun neuvoston direktiivin 92/28/ETY säännöksiä, joissa kielletään ainoastaan lääkemääräyksellä saatavissa olevien lääkkeiden yleinen mainonta. Lisäksi tällainen levitys voi rikkoa kansallista lainsäädäntöä jäsenvaltioissa, jotka ovat käyttäneet hyväkseen kuluttajansuojasta etäsopimuksissa 20 päivänä toukokuuta 1997 annettussa neuvoston ja Euroopan parlamentin direktiivissä 97/7/EY(4) säädettyä mahdollisuutta, jonka mukaan jäsenvaltio voi yleisen edun nimissä kieltää alueellaan tiettyjen tuotteiden ja palvelujen tarjoamisen etämyynnissä. Se voi rikkoa kansallista lainsäädäntöä myös jäsenvaltioissa, joissa apteekeilla on lääkkeiden myynnin monopoli. Vaikka sitovia toimenpiteitä voidaan toteuttaa yhteisön alueella toimivien yhtiöiden suhteen, sama ei koske yhteisön alueen ulkopuolella toimivia yhtiöitä, mikä on yleistä Internetin rajatylittävän luonteen vuoksi. Yhteisön ja jäsenvaltioiden välisen toimien yhteisvaikutusten parantamiseksi komissio on ollut yhteydessä Maailman terveysjärjestöön, johon kuuluvia maita asia eniten koskee. Tämän vuoropuhelun tuloksena saatetaan julkaista lähiaikoina Internetin käyttäjille opas, joka käsittelee lääketieteellisten tuotteiden, kuten lääkkeiden, rajat ylittävää mainontaa ja myyntiä. Lisäksi komission ehdotus Internetin turvallisempaan käyttöön tähtäävästä toimintasuunnitelmasta käsittelee laitonta ja haitallista toimintaa Internetissä ja edistää yleisiä toimenpiteitä tällaisen toiminnan rajoittamiseksi. Toimintasuunnitelmassa voitaisiin huomioida myös tietyt huumeiden ja lääkkeiden kielletyt jakelumuodot. (1) EYVL 22, 9.2.1965, s. 369. (2) EYVL L 113, 30.4.1992, s. 8. (3) EYVL L 113, 30.4.1992. (4) EYVL L 144, 4.6.1997.